รัฐถอยแจกเงินข้าราชการ
คลังเลิกแผนแจกเงินข้าราชการชั้นผู้น้อยคนละ 1,000 บาท หลังเจอกระแสต่อต้านทำประชานิยม
2 เม.ย. 2559

คลังเลิกแผนแจกเงินข้าราชการชั้นผู้น้อยคนละ 1,000 บาท หลังเจอกระแสต่อต้านทำประชานิยม
แหล่งข่าวจากกระทรวงการคลัง เปิดเผยว่า กระทรวงการคลังตีกลับข้อเสนอของกรมบัญชีกลาง ที่ให้รัฐบาลแจกเงินให้ข้าราชการระดับกลางและล่าง รวมถึงพนักงานประจำและชั่วคราว 1.5 ล้านคน คนละ 1,000 บาท ใช้เงินรวม 1,500 ล้านบาท เพื่อช่วยเหลือค่าครองชีพของผู้มีรายได้น้อยและเป็นการกระตุ้นเศรษฐกิจ โดยเรื่องนี้กรมบัญชีกลางเสนอไปยังปลัดกระทรวงการคลัง เพื่อเสนอ รมว.คลังและคณะรัฐมนตรี (ครม.) เพื่อพิจารณาสัปดาห์ที่แล้ว
อย่างไรก็ดี หลังจากข้อเสนอดังกล่าวถูกเปิดเผย ทำให้คนในรัฐบาลจำนวนมากไม่พอใจและมาตรการถูกวิพากษ์วิจารณ์อย่างหนักว่ารัฐบาลนี้เอาใจข้าราชการมากเกินไป เป็นนโยบายประชานิยมที่ไม่เหมาะสม ทำให้นายสมชัย สัจจพงษ์ ปลัดกระทรวงการคลัง ตัดสินใจตีกลับเรื่องดังกล่าวไปยังกรมบัญชีกลาง
นายอภิศักดิ์ ตันติวรวงศ์ รมว. คลัง กล่าวว่า รัฐบาลไม่มีแผนทำมาตรการเรื่องแจกเงินให้กับข้าราชการคนละ 1,000 บาท เพื่อกระตุ้นเศรษฐกิจในตอนนี้ และได้สอบถามกับปลัดกระทรวงการคลัง ก็ได้รับการยืนยันว่าคลังไม่ได้จะทำเรื่องนี้ เพียงแต่ที่ผ่านมามีหน่วยงานเสนอเรื่องนี้ขึ้นมาว่าควรทำหรือไม่ ซึ่งตอนนี้รัฐบาลยังไม่ได้พิจารณาว่าจะทำ ส่วนในอนาคตจะทำหรือไม่ยังไม่รู้
นายสมชัย กล่าวอีกว่า มาตรการแจกเงินข้าราชการเป็นเรื่องที่คิดบนกระดาษเท่านั้น ยังไม่ได้มีการตัดสินใจจะดำเนินการ ซึ่งคลังเห็นว่ายังไม่จำเป็นต้องรีบดำเนินการในขณะนี้เพราะเศรษฐกิจเริ่มมีแรงส่งดีขึ้นแล้ว อีกทั้งคลังเพิ่งประกาศนโยบายให้กินเที่ยวช่วงสงกรานต์ไม่เกิน 1 หมื่นบาท ให้นำมาหักลดหย่อนภาษีเงินได้บุคคลธรรมดา ซึ่งก็จะช่วยกระตุ้นการใช้จ่ายของประชาชนได้ระดับหนึ่ง
นอกจากนี้ การประชุม ครม.สัปดาห์หน้า คลังจะเสนอให้พิจารณาแผนส่งเสริมการลงทุนในชุมชนและการใช้จ่ายในหมู่บ้านเพื่อให้เกิดเงินหมุนเวียนในชุมชนแทนการแจกเงินข้าราชการ เมื่อ ครม.พิจารณาแล้วก็เตรียมประสานให้ธนาคารรัฐเปิดลงทะเบียนผู้มีรายได้น้อยเพื่อให้ความช่วยเหลือต่างๆ ต่อไป
แหล่งข่าวเปิดเผยว่า การยกเลิกแจกเงินข้าราชการและประชาชนผู้มีรายได้น้อยกระทบกับแผนกระตุ้นเศรษฐกิจของรัฐบาล ซึ่งคลังอยู่ระหว่างปรับลดการขยายตัวเศรษฐกิจลงจากที่ประมาณการไว้เดิม 3.7% เนื่องจากการส่งออกขยายตัวได้ต่ำกว่าที่คาดมาก